b"\n_START_ARTICLE_\nMonacos Grand Prix 2012\n_START_SECTION_\nBaneendringer f\xc3\xb8r l\xc3\xb8pet\n_START_PARAGRAPH_\nEtter l\xc3\xb8pet i 2011 ble det gjennomf\xc3\xb8rt en rekke endringer med henblikk p\xc3\xa5 \xc3\xa5 bedre sikkerheten p\xc3\xa5 banen. De fleste endringene hadde sin bakgrunn i Sergio P\xc3\xa9rez' ulykke under kvalifiseringen for 2011-l\xc3\xb8pet, hvor han krasjet inn i sikkerhetsbarrieren ved Nouvelle Chicane. Han p\xc3\xa5dro seg en hjernerystelse og et forstuet l\xc3\xa5r, og kunne ikke delta i l\xc3\xb8pet dagen etter._NEWLINE_P\xc3\xa5f\xc3\xb8lgende m\xc3\xa5linger av baneoverflaten viste h\xc3\xb8ydeforskjeller p\xc3\xa5 opptil 20 cm i bremsesonen f\xc3\xb8r sjikanen hvor P\xc3\xa9rez mistet kontrollen over bilen, og som f\xc3\xb8lge av dette ble dette omr\xc3\xa5det av banen jevnet ut. Barrieren som P\xc3\xa9rez traff ble ogs\xc3\xa5 flyttet 14,6 meter lenger bak._NEWLINE_Endringer andre steder p\xc3\xa5 banen omfattet en utvidelse av utkj\xc3\xb8ringen fra pit og fjerning av enkelte tr\xc3\xa6r i samme omr\xc3\xa5de, for derved \xc3\xa5 bedre utsikten til banen for f\xc3\xb8rerne. Ved Sainte D\xc3\xa9vote og Piscine (sv\xc3\xb8mmebassenget) ble de gamle dekkbarrierene byttet ut med TecPro-barrierer av samme type som ved Nouvelle Chicane, og i flere avkj\xc3\xb8ringssoner ble det lagt h\xc3\xb8yfriksjonbelegg av samme type som p\xc3\xa5 Paul Ricard-banen og i Abu Dhabi.\n_START_SECTION_\nF\xc3\xb8rerstraffer\n_START_PARAGRAPH_\nMichael Schumacher fikk etter l\xc3\xb8pet i Spania en gridstraff p\xc3\xa5 fem plasser for \xc3\xa5 ha for\xc3\xa5rsaket en kollisjon med Bruno Senna."